O‘zbekiston Respublikasi Oliy Majlisi Qonunchilik palatasining Reglamentiga o‘zgartish va qo‘shimchalar kiritish to‘g‘risida

O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasining 2005-yil 28-iyuldagi 102-I-sonli Qarori bilan qabul qilingan O‘zbekiston Respublikasi Oliy Majlisi Qonunchilik palatasining Reglamentiga (O‘zbekiston Respublikasi Oliy Majlisi Qonunchilik palatasining 2016-yil 29-yanvardagi 368-III-sonli Qarori tahririda) (O‘zbekiston Respublikasi Oliy Majlisi palatalarining Axborotnomasi, 2016-yil, № 1, 15-modda) quyidagi o‘zgartish va qo‘shimchalar kiritilsin: 
 1) 135-modda to‘rtinchi qismining ikkinchi jumlasi quyidagi tahrirda bayon etilsin: 
 “Agar ovoz berish yakunlariga ko‘ra bunday taklif ovozlarning zarur sonini to‘plamagan bo‘lsa, shuningdek moddama-modda ovoz berish jarayonida bir yoki bir nechta modda rad etilgan bo‘lsa, qonun loyihasi maromiga yetkazish uchun mas’ul qo‘mitaga qaytariladi”;
 2) quyidagi mazmundagi 1351 va 1352-moddalar bilan to‘ldirilsin:
 “1351-modda. Agar qonun loyihasini Qonunchilik palatasining ikkinchi o‘qishda ko‘rib chiqishiga tayyorlash maqsadga muvofiq bo‘lmasa yoki qonun loyihasi o‘z dolzarbligini yo‘qotgan bo‘lsa, mas’ul qo‘mita birinchi o‘qishda qabul qilingan qonun loyihasini rad etish to‘g‘risidagi taklifni Qonunchilik palatasi ko‘rib chiqishi uchun kiritishi mumkin. Bunda Qonunchilik palatasining Kengashiga Qonunchilik palatasi ko‘rib chiqishiga taqdim etish uchun quyidagilar yuboriladi:
 birinchi o‘qishda qabul qilingan qonun loyihasining matni;
 mas’ul qo‘mitaning birinchi o‘qishda qabul qilingan qonun loyihasini rad etish zarurligi asoslantirilgan xulosasi;
 Qonunchilik palatasining birinchi o‘qishda qabul qilingan qonun loyihasini rad etish to‘g‘risidagi qarori loyihasi.
 1352-modda. Qonunchilik palatasi majlisida mas’ul qo‘mitaning birinchi o‘qishda qabul qilingan qonun loyihasini rad etish to‘g‘risidagi taklifini ko‘rib chiqish chog‘ida muhokama mas’ul qo‘mita vakilining ma’ruzasi bilan boshlanadi. Bunda mas’ul qo‘mitaning ma’ruzachisi qonun loyihasini mas’ul qo‘mitada ko‘rib chiqish yakunlari, kelib tushgan fikrlar va takliflar, ularni ko‘rib chiqish natijalari hamda birinchi o‘qishda qabul qilingan qonun loyihasini rad etish to‘g‘risidagi taklifni kiritish sabablari haqidagi axborotni majburiy tartibda deputatlar e’tiboriga yetkazadi. 
 Mas’ul qo‘mitaning birinchi o‘qishda qabul qilingan qonun loyihasini rad etish to‘g‘risidagi taklifini muhokama qilish natijalariga ko‘ra qonun loyihasini rad etish to‘g‘risidagi taklif ovozga qo‘yiladi. Agar ovoz berish yakunlariga ko‘ra qonun loyihasini rad etish to‘g‘risidagi taklif Qonunchilik palatasi deputatlari umumiy sonining ko‘pchilik ovozini to‘plagan bo‘lsa, qonun loyihasi rad etilgan hisoblanadi. To‘xtam Qonunchilik palatasining qarori bilan rasmiylashtiriladi. Rad etilgan qonun loyihasi bundan buyon ko‘rib chiqilmaydi va qonunchilik tashabbusi huquqi subyektiga qaytariladi. 
 Agar ovoz berish yakunlariga ko‘ra mas’ul qo‘mitaning birinchi o‘qishda qabul qilingan qonun loyihasini rad etish to‘g‘risidagi taklifi ovozlarning zarur sonini to‘plamagan bo‘lsa, Qonunchilik palatasi majlisida raislik qiluvchi quyidagi takliflardan birini ovozga qo‘yadi:
 qonun loyihasini maromiga yetkazish va ikkinchi o‘qishda Qonunchilik palatasi ko‘rib chiqishi uchun kiritish muddatini belgilagan holda mas’ul qo‘mitaga qaytarish to‘g‘risida;
 ushbu Reglamentning 135-moddasida nazarda tutilgan tartibda moddama-modda ovoz berish o‘tkazgan holda, qonun loyihasini ikkinchi o‘qishda Qonunchilik palatasi tomonidan ko‘rib chiqish to‘g‘risida.
 Qonun loyihasini maromiga yetkazish uchun mas’ul qo‘mitaga qaytarish to‘g‘risidagi to‘xtam uni maromiga yetkazish va Qonunchilik palatasiga ikkinchi o‘qishda ko‘rib chiqish uchun kiritish muddati belgilangan holda, Qonunchilik palatasining qarori bilan rasmiylashtiriladi”;
 3) 13-bobning nomi quyidagi tahrirda bayon etilsin:
 “13-bob. Bir nechta qonun loyihasini bitta jamlanma qonun loyihasiga birlashtirish”; 
 4) 140-modda quyidagi tahrirda bayon etilsin:
 “140-modda. Boshqa qonunlarga o‘zgartish va (yoki) qo‘shimchalar kiritilishi, shuningdek qonunlarni yoki ularning qismlarini o‘z kuchini yo‘qotgan deb topilishi nazarda tutilgan qonunlar loyihalari bitta jamlanma qonun loyihasiga birlashtirilishi mumkin. 
 Kengash bir nechta qonun loyihasini birlashtirish va jamlanma qonun loyihasini shakllantirish uchun mas’ul bo‘lgan qo‘mitani (bundan buyon matnda jamlanma qonun loyihasi bo‘yicha qo‘mita deb yuritiladi) belgilaydi”;
 5) 141 va 142-moddalar chiqarib tashlansin;
 6) 144, 145 va 146-moddalar quyidagi tahrirda bayon etilsin:
 “144-modda. Jamlanma qonun loyihasi unga kiritiladigan qonun loyihalari Qonunchilik palatasida ikkinchi o‘qishda qabul qilinishiga qarab shakllantiriladi.
 Jamlanma qonun loyihasini shakllantirish tugallanganidan keyin u Qonunchilik palatasi ko‘rib chiqishi uchun yangi nom bilan kiritiladi. Qonun loyihasiga ro‘yxatdan o‘tkazilganlik raqami berilmaydi.
 145-modda. Jamlanma qonun loyihasi bo‘yicha qo‘mita keyinchalik Qonunchilik palatasi ko‘rib chiqishiga taqdim etish uchun Kengashga quyidagilarni yuboradi:
 Qonunchilik palatasining bir nechta qonun loyihasini bitta jamlanma qonun loyihasiga birlashtirish to‘g‘risidagi qarori loyihasini (unda birlashtirilgan barcha qonun loyihalari va qonun loyihasining yangi nomi ko‘rsatilgan holda);
 qonunni uchinchi o‘qishda qabul qilish to‘g‘risida Qonunchilik palatasi qarori loyihasini; 
 jamlanma qonun loyihasining matnini. 
 Kengash ko‘rib chiqish uchun tayyorlangan jamlanma qonun loyihasini Qonunchilik palatasining qonun loyihalarini tayyorlash ishlari rejasiga kiritish va qonun loyihasini deputatlarga yuborish to‘g‘risida qaror qabul qiladi.
 146-modda. Qonunchilik palatasida bir nechta qonun loyihasini bitta jamlanma qonun loyihasiga birlashtirish to‘g‘risidagi masalani ko‘rib chiqish chog‘ida jamlanma qonun loyihasi bo‘yicha qo‘mitaning vakili ma’ruza bilan so‘zga chiqadi. Ma’ruzachi qo‘mitada qonun loyihalarini birlashtirish yakunlari, tushgan takliflar va ularni ko‘rib chiqish natijalari to‘g‘risida ma’lumot beradi. 
 Qonunchilik palatasi majlisida raislik qiluvchi ma’ruzachining ma’ruzasi yakunlari bo‘yicha bir nechta qonun loyihasini bitta jamlanma qonun loyihasiga yangi nom bilan birlashtirish to‘g‘risidagi taklifni ovozga qo‘yadi.
 Deputatlar birlashmalaridan jamlanma qonun loyihasidan ikkinchi o‘qishda qabul qilingan bir yoki bir nechta qonun loyihasini chiqarib tashlash to‘g‘risida takliflar tushgan taqdirda, Qonunchilik palatasi majlisida raislik qiluvchi quyidagi takliflardan birini ovozga qo‘yadi:
 ikkinchi o‘qishda qabul qilingan bir yoki bir nechta qonun loyihasini ikkinchi o‘qish tartib-taomiliga qaytarish to‘g‘risidagi;
 ikkinchi o‘qishda qabul qilingan bir yoki bir nechta qonun loyihasini chiqarib tashlash va ularni ushbu Reglamentning 138-moddasida nazarda tutilgan tartibda mustaqil qonun loyihalari sifatida uchinchi o‘qishda ko‘rib chiqish to‘g‘risida.
 Agar ikkinchi o‘qishda qabul qilingan jamlanma qonun loyihasidan bir yoki bir nechta qonun loyihasini chiqarib tashlash to‘g‘risidagi taklif Qonunchilik palatasi deputatlarining ko‘pchilik ovozini to‘plamagan bo‘lsa, ikkinchi o‘qishda qabul qilingan bir yoki bir nechta qonun loyihasini qaytarish to‘g‘risidagi taklif rad etilgan deb hisoblanadi. 
 Qonunchilik palatasining bir nechta qonun loyihasini bitta jamlanma qonun loyihasiga birlashtirish to‘g‘risidagi qarori qabul qilinganidan keyin Qonunchilik palatasi majlisida raislik qiluvchi jamlanma qonun loyihasini uchinchi o‘qishda muhokama etmasdan to‘laligicha qabul qilish to‘g‘risidagi taklifni ovozga qo‘yadi. Jamlanma qonun loyihasi uchinchi o‘qishda ko‘rib chiqilayotganda unga tuzatishlar kiritilishiga hamda qonun loyihasini to‘laligicha yoki uning ayrim bo‘limlari, boblari, moddalarini muhokama qilish uchun qaytishga yo‘l qo‘yilmaydi”. 
 2. Ushbu Qaror qabul qilingan kundan e’tiboran kuchga kiradi.